ไบเดน ยืนยันเสนอชื่อ ‘สตรีผิวดำ’ นั่งบัลลังก์ตุลาการศาลสูงคนใหม่ 
Biden vows to name first-ever Black female Supreme Court justice by end of February; no names mentioned
WASHINGTON — ปธน.ไบเดน กล่าวว่า ผู้ที่ตนจะเสนอชื่อนั้นจะเป็นผู้ที่มีคุณสมบัติครบถ้วน มีบุคลิก ประสบการณ์และความซื่อสัตย์เที่ยงตรง อย่างไรก็ตาม ผู้นำสหรัฐฯ ยังมิได้ระบุชื่อผู้ที่ตนจะเสนอให้เป็นตุลาการศาลสูงคนใหม่ โดยกล่าวว่าจะประกาศชื่อในทราบภายในเดือนกุมภาพันธ์ และจะทำงานร่วมกับบรรดาผู้นำในรัฐสภาสหรัฐฯ เพื่อให้ผ่านความเห็นชอบผู้ที่ได้รับการเสนอชื่อ หากเป็นไปตามที่ปธน.ไบเดน ได้รับปากไว้ จะถือเป็นครั้งแรกในประวัติศาสตร์ของสหรัฐฯ ที่มีผู้พิพากษาสตรีผิวดำได้รับเสนอชื่อให้นั่งในคณะตุลาการศาลสูงซึ่งสามารถอยู่ในตำแหน่งได้ตลอดชีวิต ครั้งนี้เป็นครั้งแรกที่ประธานาธิบดีไบเดนจะได้มีโอกาสเสนอชื่อผู้ที่จะเข้าไปนั่งในคณะตุลาการศาลสูงสหรัฐฯ จำนวน 9 คน โดยก่อนหน้านี้ อดีตประธานาธิบดีบารัค โอบามา ได้แต่งตั้งผู้พิพากษาแนวทางเสรีนิยม 2 คน ขณะที่อดีตประธานาธิบดีโดนัลด์ ทรัมป์ แต่งตั้งผู้พิพากษาแนวทางอนุรักษ์นิยม 3 คน ทั้งนี้ ผู้พิพากษา สตีเฟน เบรเยอร์ ซึ่งเป็นผู้สนับสนุนแนวคิดเสรีนิยม ยืนยันการเกษียณอย่างเป็นทางการในวันพฤหัสบดี หลังจากดำรงตำแหน่งในตุลาการศาลสูงสหรัฐฯ มานาน 28 ปี โดยจะยุติการทำงานหลังจากที่คณะตุลาการศาลสูงปิดวาระในช่วงฤดูร้อน ซึ่งปกติจะเป็นช่วงเดือนมิถุนายนหรือกรกฎาคม